**PODMIENKY SPÔSOBU, ÚČASTI A VYKONANIA VOĽBY HLAVNÉHO KONTROLÓRA MESTSKEJ ČASTI KOŠICE-STARÉ MESTO**

Miestne zastupiteľstva mestskej časti Košice-Staré Mesto podľa §18a zákona SNR č. 369/1990 Zb. o obecnom zriadení v znení neskorších predpisov uznesením č. 92 z VIII. rokovania Miestneho zastupiteľstva mestskej časti Košice-Staré Mesto, konaného dňa 17. decembra 2019, schválilo podrobnosti o podmienkach spôsobu, účasti a vykonania voľby hlavného kontrolóra mestskej časti Košice-Staré Mesto a náležitosti prihlášky a:

**vyhlasuje**

**A.** deň konania voľby hlavného kontrolóra mestskej časti Košice-Staré Mesto na 12.03.2020 s termínom nástupu do funkcie od 24.04.2020, ktorý bude súčasne dňom nástupu do práce.

**B.** podrobnosti o podmienkach spôsobu, účasti a vykonania voľby hlavného kontrolóra mestskej časti Košice-Staré Mesto a náležitosti prihlášky takto:

1. Spôsob a vykonanie voľby hlavného kontrolóra mestskej časti Košice-Staré Mesto nasledovne:

1. voľba hlavného kontrolóra mestskej časti Košice-Staré Mesto sa uskutoční tajným hlasovaním poslancov Miestneho zastupiteľstva mestskej časti Košice-Staré Mesto,
2. hlasovací lístok bude spoločný pre všetkých kandidátov uvedených v abecednom poradí,
3. platný hlasovací lístok bude ten, na ktorom bude zakrúžkovaný len jeden kandidát,
4. na zvolenie hlavného kontrolóra mestskej časti Košice-Staré Mesto je potrebný súhlas nadpolovičnej väčšiny všetkých poslancov Miestneho zastupiteľstva mestskej časti Košice-Staré Mesto. Ak ani jeden z kandidátov takú väčšinu nezíska, Miestne zastupiteľstvo mestskej časti Košice Staré Mesto na tej istej schôdzi vykoná druhé kolo volieb, do ktorého postúpia dvaja kandidáti, ktorí získali v prvom kole volieb najväčší počet platných hlasov. V prípade rovnosti hlasov do druhého kola volieb postupujú všetci kandidáti s najväčším počtom hlasov. V druhom kole volieb je zvolený ten kandidát, ktorý získal najväčší počet platných hlasov. Pri rovnosti hlasov v druhom kole sa rozhoduje žrebom.
5. predstavenie kandidátov, ktorí splnia predpoklady na výkon funkcie hlavného kontrolóra mestskej časti Košice-Staré Mesto a v stanovenom termíne predložia náležitosti písomnej prihlášky,
6. kandidát má právo v deň konania voľby vystúpiť na rokovaní Miestneho zastupiteľstva mestskej časti Košice-Staré Mesto a prezentovať svoje predstavy o budúcom pôsobení vo funkcii hlavného kontrolóra a to v časovom rozsahu 5 minút.

2. Predpoklady na výkon funkcie hlavného kontrolóra mestskej časti Košice-Staré Mesto:

1. kvalifikačným predpokladom na funkciu hlavného kontrolóra mestskej časti Košice-Staré Mesto je ukončené minimálne úplné stredné vzdelanie,
2. bezúhonnosť,
3. spôsobilosť na právne úkony v plnom rozsahu.

3. Náležitosti písomnej prihlášky kandidáta:

1. meno, priezvisko, titul*,* bydlisko, kontaktný údaj (telefón, e-mail),
2. písomný súhlas so zverejnením osobných údajov v zmysle zákona č. 18/2018 Z. z. o ochrane osobných údajov o zmene a doplnení niektorých zákonov v platnom znení za účelom vykonania voľby hlavného kontrolóra mestskej časti Košice Staré Mesto. Písomný súhlas obsahuje najmä údaj o tom, kto súhlas poskytol, komu sa súhlas dáva, na aký účel, rozsah osobných údajov, doba platnosti súhlasu, podmienky jeho odvolania a vlastnoručný podpis osoby, ktorá súhlas dáva,
3. úradne overený doklad o najvyššom dosiahnutom stupni vzdelania,
4. profesijný životopis s prehľadom doterajšej praxe s uvedením pracovnej pozície,
5. údaje potrebné na vyžiadanie výpisu z registra trestov v rozsahu:
   * meno, priezvisko, rodné priezvisko, pôvodné meno alebo priezvisko, ak došlo k zmene mena alebo zmene priezviska, prípadne prezývku osoby, ktorej sa žiadosť týka,
   * dátum narodenia, rodné číslo, miesto a okres narodenia, adresu trvalého pobytu a u osoby narodenej v cudzine aj štát narodenia,
   * štátne občianstvo,
   * pohlavie,
   * meno, priezvisko a rodné priezvisko rodičov,
6. čestné vyhlásenie o spôsobilosti na právne úkony v plnom rozsahu.

4. Termín doručenia prihlášky osobne alebo poštou, vrátane určenej dokumentácie, najneskôr do 27.02.2020 do 12.00 hodiny (štvrtok). Prihlášku je potrebné odovzdať v podateľni Miestneho úradu mestskej časti Košice-Staré Mesto alebo poštou vrátane určenej dokumentácie v zalepenej obálke označenej **„Voľba hlavného kontrolóra mestskej časti Košice-Staré Mesto - NEOTVÁRAŤ**“ na adresu: Miestny úrad mestskej časti Košice-Staré Mesto, Hviezdoslavova 7, 040 34 Košice.

Ing. Igor Petrovčik, v. r.

starosta mestskej časti Košice-Staré Mesto

Podpísal dňa: 28.01.2020

Vyhlásené dňa: 28.01.2020